CCCII.  Bulla S. Raymundo Barbastrensi episcopo directa.   (Anno 1110, Maii 2.) [FLOREZ,  España sagrada,  XLVI, 329.]
Author: Paschalis II
Date:  [Urbani]

PASCHALIS episcopus, servus, etc., RAYMUNDO Barbastrensi episcopo ejusque successoribus canonice substituendis in perpetuum.

Spiritu Domini docente, didicimus quia Dominus transfert regna et mutat tempora. Ipse quondam in Hispanis, juxta beneplacitum suum, Christianorum regna diffudit et rursum per Sarracenorum vel Moabitarum tyrannidem Christianorum peccata, juxta sua judicia, visitavit. Unde factum est ut episcopalis cathedra quae Ilerdae fuerat in montana transiret, in oppidum videlicet quod Rota dicitur. Inde rursum imminutis Moabitarum viribus proprius Ilerdam in Barbastre oppidum transfertur. Spes et Christianis certior per Dei gratiam nostro tempore facta est ut Ilerden urbem, Domino operante, recipiant. Et nos igitur Domini Dei nostri judicia prosequentes, praesenti decreto constituimus episcopalem cathedram, quae hactenus Rotae vel Barbastre habita est, ad Ilerdae urbem in posterum referendam, cum eam omnipotens Dominus Christianorum restituerit potestati, conservatis nimirum montanis terminis, sicut a te vel a tuis praedecessoribus apud Rotam et Barbastrum habiti et possessi sunt, cum vallibus Belse et Gistau, cum abbatia Alaonis ac monasterio S. Martini de Cavallera, sicut in allodium Rotensi Ecclesiae a regibus impetrata sunt. De aliis vero monasteriis intra eamdem parochiam sitis, debita tibi tuisque successoribus reverentia persolvatur, sicut tuis hactenus praedecessoribus soluta est. Confirmamus itaque vobis ecclesias de Balaguer et Tamarid et terras, quae jam in Christianorum redactae sunt ditione vel ecclesias, cum restitutae fuerint, in Fraga et Zeidin et Ontimana. Omnes quoque decimas seu caeteras res ecclesiastici juris ad Ilerdae circumstantiam pertinentes. Omnes ejusdem dioecesis fines qui in Christianorum redacti sunt vel fuerint potestate tuae tuorumque successorum dispositioni, sicut superioribus temporibus, per apostolicae memoriae secundi praedecessoris nostri, per nostrum quoque privilegium constitutum est subjacere praecipimus, salva in omnibus apostolicae sedis auctoritate. Decernimus ergo ut nulli hominum liceat vestram Ecclesiam temere perturbare aut ejus possessiones auferre vel abbatias retinere, minuere vel temerariis vexationibus fatigare, sed omnia integra conserventur, tam tuis quam successorum tuorum clericorum et pauperum usibus profutura. Si qua ergo ecclesiastica saecularisve persona hanc nostrae sanctionis paginam sciens contra eam temere venire praesumpserit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio de perpetrata iniquitate cognoscat, et a sanctissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Caeteris autem eidem Ecclesiae jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Scriptum per manum Joannis scriniarii regionarii ac notarii sacri palatii. Ego Paschalis episcopus catholicae Ecclesiae SS. BE. V. Datum Romae in porticu B. Petri per manum Joannis, sanctae Romanae Ecclesiae diac. cardinalis ac bibliothecarii, VI Nonas Maii, indic. II, Incarnat. an. 1110, pontificatus autem domini Paschalis II, an. XI.